Akarnan

Akarnan alebo Akarnán (starogr. Ἀκαρνάν – Akarnan, ) je v gréckej mytológii syn Alkmaióna z Argu a jeho druhej manželky Kallirhoé.

Jeho otec Alkmaión bol jedným z vojvodcov víťaznej vojny epigonov proti Tébam, v ktorej pomstili smrť svojich otcov z predošlej neúspešnej vojenskej výpravy. V oboch vojnách nepeknú úlohu zohrala Alkmaiónova matka Erifylé, ktorá sa nechala podplatiť Tébanmi náhrdelníkom tébskej kráľovnej Harmonie, aby svojho muža a neskôr svojich synov poslala do vojny.

Harmoniin náhrdelník sa jej však stal osudným, lebo keď sa Alkmaión dozvedel, že kvôli nej zomrel jeho otec, matku za zradu zavraždil.Apollodoros, Bibliotheca, 3,7,5. Umierajúca matka svojho syna prekliala, so slovami, aby mu žiadna zem neposkytla útočište.
Neustále prenasledovaný bohyňami pomsty Erínyami sa Alkmaión rozlúčil s manželkou Arsinou a odišiel z Argu do Delfskej veštiarne po radu, ako sa kliatby zbaviť. Pýtia mu poradila, aby sa usadil v zemi, ktorá v čase vyslovenia kliatby ešte neexistovala.  Po dlhom putovaní takú zem našiel na nánosoch piesku rieky boha Achelóa.Pausanias, Periégésis tés Hellados, 8,24,9.  Tam ho boh rieky očistil od viny a dal mu svoju dcéru Kallirhou za manželku. Po niekoľko rokov žili potom šťastne, až kým sa Alkmaión rozhodol zmocniť náhrdelníka Harmióny, ktorý v tom čase patril Fégeovi, otcovi jeho bývalej manželky. Po jeho príchode do Psófidy, mesta v Arkádii, kde Fégeus vládol, však vyšlo najavo, že opustil svoju prvú manželku Arsinou a znova sa oženil, preto Fégeus naviedol svojim synov Pronoa a Agénora, aby ho zavraždili. 

Keď sa Kallirhoé dozvedela, že jej manžela zabili, rozhodla sa ho okamžite pomstiť a vrúcne prosila najvyššieho boha Dia,Ovidius, Metamorphoses, 9,394. aby jej maličkých synov Akarnana a Amfotera premenil na dospelých mužov.Apollodoros, Bibliotheca, 3,7,6. Zeus jej prosbe vyhovel a počas jedinej noci deti vyrástli na statných mládencov. Tí následne odišli do Arkádie, kde Fégea a jeho dvoch synov zabili.

Akarnan sa s bratom potom odsťahoval na západné pobrežie stredného Grécka, do kraja, ktorý bol neskôr nazvaný po ňom menom Akarnania.

 Referencie a bibliografia 

Kategória:Postavy gréckej mytológie